KAKO PRUŽAMO PRAVNU I EKONOMSKU POMOĆ?

**Timovi Pravno ekonomske klinike**

Studenti koji sudjeluju u radu Pravno ekonomske klinike podijeljeni su u timove od po tri člana, a sastav tima Pravno ekonomske klinike razlikuje se ovisno o sadržaju predmeta na kojem se radi.
🡪 predmet pravne prirode: tim se sastoji od  dva studenta Pravnog fakulteta te jednog studenta Ekonomskog fakulteta
🡪 predmet ekonomske prirode: tim se sastoji od dva studenta Ekonomskog fakulteta te jednog studenta Pravnog fakulteta
Svaki tim radi pod nadzorom dvaju mentora, jednog iz područja prava i jednog iz područja ekonomije, koji nakon rješavanja predmeta daju odobrenje za slanje rješenja stranci. Mentori na predmetima su profesori s Pravnog i Ekonomskog fakulteta u Osijeku, osječki odvjetnici, suci Trgovačkog suda u Osijeku, zaposlenici Hrvatske udruge poslodavaca, zaposlenici partnera Pravno ekonomske klinike te drugi stručnjaci iz prakse.

**Tijek rada**

Rad Pravno ekonomske klinike sastoji se od nekoliko koraka.
Prvi korak čini stranka koja kontaktira Pravno ekonomsku kliniku putem službenog e-maila Klinike ( pravnaklinika.osijek@gmail.com ) ili putem službenog telefona (**099 604 1708*).***

Nakon uspostavljanja kontakta, Pravno ekonomska klinika dogovara termin sastanka sa strankom. Sastanak se održava **srijedom** u razdoblju **od 12 do 14 h** na **Pravnom fakultetu Osijek, Stjepana Radića 17**.
🡪 vrijeme i mjesto sastanka u određenoj mjeri su podložni dogovoru
Sastanak sa strankom vode sami studenti, ali uz nadzor dvaju mentora.
Studenti, na početku svog rada u Pravno ekonomskoj klinici, potpisuju izjavu o čuvanju tajnosti podataka kao jamstvo da će sve podatke koje dobiju od stranaka čuvati u strogoj tajnosti. S obzirom da Pravno ekonomska klinika pruža besplatnu savjetodavnu pomoć, stranka potpisuje izjavu kojom jamči da je upoznata s radom Pravno ekonomske klinike, s načinom obrade osobnih podataka te da se odriče svakog prava pozivati na odgovornost za pružene usluge fizičke ili pravne osobe od kojih je primila besplatnu savjetodavnu pomoć u sklopu Pravno ekonomske klinike te se odriče bilo kakvih potraživanja prema istima.

Nakon prikupljenih informacija od stranke, studenti dobivaju okvirni rok od dva tjedna kako bi riješili predmet. U tom roku studenti održavaju radne sastanke nakon kojih šalju mentorima na pregled potencijalno rješenje. Nakon odobrenja od strane mentora, studenti sastavljaju konačno rješenje predmeta koje dostavljaju stranci na način na koji su dogovorili sa samom strankom (npr. putem e-maila ili na ponovnom sastanku sa strankom).

POUKA O PRIVATNOSTI

Pravno ekonomska klinika treba Vaše osobne podatke i Vašu dokumentaciju jer se valjano i korisno pravno i ekonomsko mišljenje može pružiti samo ukoliko kliničari i mentori imaju uvid u cjelokupnu situaciju i točne podatke.
Svaki kliničar, prije početka rada u Pravno ekonomskoj klinici, potpisuje izjavu o čuvanju tajnosti podataka kojom se obvezuje da će sve podatke, koje dobije od stranaka, čuvati u strogoj tajnosti.
S osobnim se podacima postupa pažljivo, čuvajući se dostojanstvo stranaka.

*Obrada osobnih podataka*Dokumentacija i osobni podaci načelno se koriste samo u procesu pružanja besplatne pravne pomoći sukladno odredbama Zakona o besplatnoj pravnoj pomoći (Narodne novine, br. 143/13).
U sljedećim situacijama Pravna klinika osobne podatke koristi za postizanje drugih njezinih legitimnih interesa:

1. Neke od podataka o samom predmetu Pravno ekonomska klinika koristi kako bi prikazala statističke podatke o svom radu tijekom godine, no u svakom trenutku pazeći na anonimnost stranke.
2. S obzirom da Pravno ekonomska klinika nije samo pružatelj besplatne pravne pomoći, već i oblik nastave, podaci o Vašem predmetu, odnosno pruženoj pravnoj pomoći, mogu poslužiti kao pomoć studentima pri rješavanju novih predmeta, ali i pri samom izvođenju nastave.
3. Konačno, Vaš predmet može poslužiti kao inspiracija za kratke tekstove koje objavljujemo na našem Facebook profilu u smislu najčešće postavljanih pitanja i odgovora. U tom slučaju u cijelosti poštujemo Vašu anonimnost te se ne iznose detalji putem kojih bi se mogao otkriti Vaš identitet.

*Prava stranaka*U svakom trenutku imate pravo kontaktirati nas i zatražiti da se Vaši osobni podaci izbrišu, pseudonimiziraju ili anonimiziraju, a da predanu dokumentaciju uništimo, odnosno izbrišemo.

Kontakirati nas možete na e- mail pravnaklinika.osijek@gmail.com. O zahtjevu ćemo odlučiti u najbržem mogućem roku.

Stranka ima pravo prigovora nadzornom tijelu (Agencija za zaštitu osobnih podataka).